პართია (რეგიონი)
პართია (ძველ სპარსულ ენაზე: 𐎱𐎼𐎰𐎺 Parθava; პართიულ ენაზე: 𐭐𐭓𐭕𐭅 Parθaw; შუა სპარსულ ენაზე: 𐭯𐭫𐭮𐭥𐭡𐭥) არის დიდი ირანის ჩრდილო-აღმოსავლეთით მდებარე ისტორიული რეგიონი. ძვ. წ. მე-7 საუკუნეში პართია დაიპყრო და დაიმორჩილა ჯერ მიდიის იმპერიამ, ძვ. წ. მე-6 საუკუნეში - კიროს II დიდმა აქემენიანთა იმპერიის ფარგლებში, ხოლო ძვ. წ. მე-4 საუკუნეში, ალექსანდრე მაკედონელის დაპყრობების შედეგად - ელინისტური სელევკიდების იმპერიის ნაწილად იქცა. მოგვიანებით, რეგიონი ქმნიდა პოლიტიკურ და კულტურულ საფუძველს აღმოსავლეთ ირანელი პარნის ხალხებისა და პართიის იმპერიის მმართველი არშაკიდების დინასტიისთვის (247 ძვ. წ. – 224 ახ. წ.). სასანიანთა იმპერია, რომელიც იყო წინარე-ისლამური ირანის უკანასკნელი სახელმწიფო, ასევე მოიცავდა რეგიონს და ინარჩუნებდა საკუთარ ფეოდალურ არისტოკრატიას, შვიდი პართიული გვარის სახით.